Avainsanat

Tiivistelmä



Avainsanat

1. Oikeudenkäyntimenettely – Kannekirjelmä – Vaatimukset – Muuttaminen oikeudenkäynnin aikana – Edellytys

(Unionin yleisen tuomioistuimen työjärjestyksen 44 artiklan 1 kohdan d alakohta ja 48 artiklan 2 kohta)

2. Maatalous – EMOTR – Tilien tarkastaminen ja hyväksyminen – Asetus N:o 1290/2005 – Ajallinen soveltamisala – Asetuksen N:o 595/91 3 artiklan mukaisesti tiedoksi annetut tapaukset – Merkitys

(Neuvoston asetuksen N:o 595/91 3 artikla ja 5 artiklan 2 kohta; neuvoston asetuksen N:o 1290/2005 32 artikla ja 49 artiklan 3 kohdan toinen luetelmakohta)

3. Yhteisön oikeus – Tulkinta – Toimielinten säädökset, päätökset ja muut toimet – Pöytäkirjaan kirjattu julistus – Huomioon ottaminen ei ole mahdollista ilman säädöksen itsensä tukea

Tiivistelmä

1. Unionin yleisen tuomioistuimen työjärjestyksen 44 artiklan 1 kohdan d alakohdan mukaan kantajan on kanteessaan mainittava vaatimuksensa. Näin ollen ainoastaan kannekirjelmässä esitetyt vaatimukset voidaan ottaa huomioon ja yksinomaan kannekirjelmään sisällytetyt vaatimukset voidaan ottaa huomioon tarkasteltaessa sitä, onko kanne perusteltu.

Työjärjestyksen 48 artiklan 2 kohdassa sallitaan uusien perusteiden esittäminen sillä edellytyksellä, että ne perustuvat kirjallisen käsittelyn aikana esille tulleisiin tosiseikkoihin tai oikeudellisiin seikkoihin. Tämä edellytys koskee sitä suuremmallakin syyllä kaikenlaista vaatimusten muuttamista, ja tilanteessa, jossa kirjallisen käsittelyn aikana ei ole tullut esille uusia oikeudellisia seikkoja tai tosiseikkoja, ainoastaan kanteessa esitetyt vaatimukset voidaan ottaa huomioon.

(ks. 27 ja 28 kohta)

2. Yhteisen maatalouspolitiikan rahoituksesta annetun asetuksen N:o 1290/2005 49 artiklan kolmannen kohdan toisessa luetelmakohdassa oleva ilmaisu ”asetuksen N:o 595/91 3 artiklan mukaisesti tiedoksiannettuihin tapauksiin” on merkitykseltään laaja, koska se on omiaan kattamaan kaikki tapaukset, joissa on lähetetty yhteisen maatalouspolitiikan rahoituksen yhteydessä aiheettomasti maksettuja määriä koskevista sääntöjenvastaisuuksista ja näiden määrien takaisinperimisestä annetun asetuksen N:o 595/91 3 artiklan mukainen tiedonanto. Tällaisiin tapauksiin kuuluvat väistämättä tapaukset, joista on ensiksi lähetetty 3 artiklan mukainen tiedonanto ja sittemmin 5 artiklan 2 kohdan mukainen erityinen tiedonanto.

Ennen asetuksen N:o 1290/2005 voimaantuloa sääntöjenvastaisuuksiin liittyvä menettely oli määritetty erityisesti asetuksen N:o 595/91 3 ja 5 artiklassa. Mainitun 3 artiklan mukaan jäsenvaltiot olivat näin ollen velvollisia toimittamaan vuosineljänneksittäin komissiolle selvityksen, jossa oli tiedot sellaisia sääntöjenvastaisuuksia koskevista tapauksista, jotka oli todettu ensimmäisellä hallinnollisella tai tuomioistuimen päätöksellä. Kyseisen asetuksen 5 artiklan 1 kohdassa ne velvoitettiin seuraavaksi ilmoittamaan komissiolle vuosineljänneksittäin 3 artiklan mukaisesti tiedoksi annettujen sääntöjenvastaisuuksien johdosta aloitetuista menettelyistä, ja saman 5 artiklan 2 kohdassa säädettiin erityisen tiedonannon lähettämisestä sellaisista määristä, joista jäsenvaltiot arvioivat, ettei takaisinperintää voida toteuttaa. Asetuksen N:o 595/91 3 artikla ja 5 artiklan 2 kohta eivät näin ollen koske eri tapauksia vaan eri vaiheita, siten että 5 artiklan 2 kohta koskee sellaisia sääntöjenvastaisuuksia, joista on aikaisemmin ilmoitettu 3 artiklan mukaisesti ja joiden osalta katsotaan, ettei jäsenvaltio saa niitä perittyä takaisin.

Asetuksen N:o 1290/2005 edellä mainitun 49 artiklan mukaan tilien tarkastamista ja hyväksymistä koskevia artikloja (30 ja 31 artikla) ja sääntöjenvastaisuuksia koskevia artikloja (32 artikla) sovelletaan 16.10.2006 alkaen. Kun otetaan huomioon lainsäätäjän asettama yhteisön taloudellisten etujen suojaamista koskeva tavoite, olisi epäjohdonmukaista katsoa, että niiden sääntöjenvastaisuuksien osalta, joista on lähetetty asetuksen N:o 595/91 5 artiklan 2 kohdan säännösten mukainen erityinen tiedonanto, lainsäätäjä olisi halunnut implisiittisesti säätää erityisestä menettelystä, vaikka se on säätänyt kaikkien tilien tarkastamista ja hyväksymistä ja sääntöjenvastaisuuksia koskevien säännösten soveltamisesta 16.10.2006 alkaen.

(ks. 46, 47 ja 50 kohta)

3. Julistusta, joka on kirjattu neuvoston pöytäkirjaan annettaessa tiettyä säädöstä, ei voida ottaa huomioon tulkittaessa johdetun oikeuden säännöstä, jos julistuksen sisältö ei kuvastu millään tavoin kyseisen säännöksen sanamuodosta, eikä sillä näin ollen ole oikeudellista merkitystä. Sama koskee jäsenvaltion yksipuolisia julistuksia.

(ks. 65 kohta)